地名: 義州 (平安道, 府)
年: 1541.0

○上御思政殿, 引見大臣。 領議政尹殷輔曰: "今年凶荒, 前古所無, 明春將何以賑救? 且凡民之中, 最苦者軍士也。 贏糧遠道, 典賣連命。 若被懲罰, 則勢將難支。 軍裝摘奸之事, 雖不可永廢, 而擇其尤甚者, 治罪何如? 外方居民之中, 畿甸尤苦。 轎軍、造墓軍等事, 已於監司處, 諭之矣, 察訪等拘於人情, 枉道乘馹之輩, 全不考覈。 此亦監司可以檢察也。 京外飮食之侈, 自上傳敎, 不一再, 而下不擧行, 更加禁戢可也。 減省之法, 自古有例。 戶曹
                【戶曹請減省。】
              之意是矣, 苦仕之人, 專仰祿俸, 而若以不可食之米給之, 則抱悶罔告。 軍士祿俸, 則以可食之米, 題給可也。 以幼凌長, 以下慢上, 澆漓成習, 淳朴道絶, 至於使命之人, 見辱於下卒, 凌暴頗極。 若此之流, 不可以法治之, 必以敎化隄防。 對馬島主捉送罪倭, 亦輸誠納款之事也。 使之生理, 在我, 勢不得不爾, 然前有對馬島敬差官之使, 自庚午反亂之後, 不爲遣使矣。 今因罪倭捉送之端, 特加褒賞, 更新約束, 以見厚意, 則彼必感矣, 不必遣使宣慰也。 (至)若西方之事, 至爲可慮。 沿江越邊, 漸成居落, 合氷連陸, 則突爾而至矣。 且義州、麟山越邊, 唐人入居者, 漸成部落, 交通賣買, 潛竊牛馬, 何事不爲耶? 莫若因舊基修築土城, 削去外面, 鑿壕其底, 閉城門, 使不得出入可也。 徐待年豐, 修築何如? 關防最緊, 莫如江界。 必有才望人, 可以鎭壓野人矣。 且江界則爲主鎭, 上土、滿浦則爲屬鎭, 而主將則以堂下官, 屬鎭則以堂上官差之, 事體顚倒。 請以堂上官擇差何如? 新入居之人, 如上土、滿浦等地, 以爲防禦事緊, 而使之赴防, 則無田可食, 不得聊生也。 兵使與監司同議, 宜穀可居之地, 折給居住, 則不至逃散矣。 可行條件, 一一書啓, 使新兵使施行何如? 西邊之事, 視古尤重, 自前皆以重臣爲監司。 前監司今已臨遞, 須擇有名望解邊事者, 差遣何如?" 左議政洪彦弼曰: "西邊南邊之事, 是固可慮, 而目前飢餓之民, 尤爲惕念。 請自明春, 限秋成減祿,
                【百官祿俸。】
              以活民命似當。 飮食之事, 豐侈糜費, 弊莫如此。 請一切減省, 以三時爲兩時何如?" 上曰: "祿俸不可輕減, 徐當看勢爲之。 他餘條件, 令戶曹磨鍊可也。" 彦弼曰: "西邊之事, 在今尤重。 義州牧使,
                【金景錫。】
              雖若可人, 然以武班刦於權勢, 下人亦不畏戢。 使臣之行, 連絡不絶, 疲弊已極。 請以有名望臺諫侍從之人擇遣。 若是則西方之憂稍弛。" 上曰: "進香、陳慰
                【以昭聖皇后崩逝。】
              等使, 不得已入送, 而謝恩使
                【以夾江禁耕事。】
              又將隨歸。 陳慰使之還若復降勑, 
                【答慰使。】
              則亦不得已謝恩使入歸矣, 若是則一路之弊不小。 禁耕謝恩, 當於正月間, 看勢入送。" 彦弼曰: "夾江土肥, 明年不無復有冒耕之弊。 今若謝恩, 則據此更爲奏請, 亦不難也。" 殷輔曰: "進香、陳慰、謝恩三使, 作爲一行, 而減其不緊下人, 則弊亦不多也。" 判敦寧府事金安國曰: "對馬島主, 奉承朝廷之命, 捕送罪倭, 其心可嘉。 別行褒奬, 則彼必興感矣。 自經庚午之後, 減其糧料, 而彼人等, 每修書陳請。 當此機會, 歲賜米豆及歲遣船等, 斟酌加給何如? 且今年飢荒, 前古所無。 賑恤廳、戶曹等官, 救民無計矣。 儒生
                【生員辛百齡。】
              有以納穀拜官陳疏者, 而政院以爲官爵重事, 不可採用, 故其言無施, 然納粟拜官, 雖無可取之事, 而其欲救國家未救之民, 以活垂死之命, 爲心則誠可嘉也。 擧此權宜之一端, 以微官軍職授之何如?" 殷輔曰: "此事, 人皆曰不當, 但古有因凶荒鬻獄之事。 又考《大明會典》, 則永樂時, 亦有鬻獄之諫。 皆此出於不得已也。" 彦弼曰: "唐
              德宗幸奉天, 只有糲米數石, 欲以告身納粟, 陸贄猶且極諫而止之。 今雖荒甚, 後世貽譏之事, 決不可行也。" 上曰: "外方私儲之穀, 知數給民, 以國穀還償無妨。" 左贊成柳灌曰: "天災流行, 國家亦不能救。 荒政處權之事, 古亦有之也。 市上無一粒, 百姓塡於溝壑, 間有耽歡遊宴, 不畏法禁之人。 自上必減省浮費, 然後下可以效。 古云: ‘從好不從令。’ 豈不信哉?" 安國曰: "《周禮》
              《荒政》, 殺禮多婚。 如此之時, 士大夫固當殺禮, 而王子駙馬婚禮之時, 亦從減殺然後, 下可以效也。" 柳灌曰: "凡犯禁之物, 一切沒官, 與《大典》意相異。 今後令勿沒官似當。 如此之時, 尙不爲酒禁, 欲待明春爲之不當。 請自今一切禁斷。" 右贊成梁淵曰: "臣受賑恤之任, 但有虛名, 頓無絲毫之補。 今年凶歉, 左右已啓之矣, 明年種子, 計無所出, 故奴婢身貢布, 從自願以租納之, 則一匹之價, 尙不準二斗云, 百姓必無自願者矣。 京中從仕人之或取外方私穀, 以補用者亦多。 以其穀納于其本邑, 而爲種子, 以京米償給, 則可以補種子也。 京畿水軍, 已因監司之啓, 分番遞入。 八道亦皆移文將行, 但步兵專役於營繕, 無息肩之時, 使之分番減朔可也。 不緊貢物, 戶曹已盡作租, 如綿布等物, 尙未磨鍊云, 竝令改磨鍊亦當。 平安道軍民之困, 一則以赴京往來之數也, 一則困於邊將之侵漁也。 中原貿藥之布, 至於三十餘駄。 人民之困弊, 實由於此。 酌量爲之何如? 廢朝無罪被誅子孫, 欲慰其魂, 而付軍職給祿, 至今三十餘年。 豈可與功臣永世不忘之義, 同也? 此當更議。" 兵曹判書李芑曰: "武臣, 須及强壯之時用之, 氣力衰耗, 則無可用也。 以可用之人, 拘於久任, 空老於倉庫之間, 亦多防礙。" 上曰: "久任之法, 一時改之, 則後必援例矣。" 梁淵曰: "久任則南行之人, 猶可爲之, 邊將則非人人所可爲也。" 柳灌曰: "武班之人, 弊習多矣。 前者望定軍官, 則雖秩高之人, 皆自分赴任, 今則百般避厭, 不屑其任, 禹孟善之行, 亦多如此。 此等之人, 勿敍京職何如?" 平安道節度使禹孟善曰: "入居人等, 守令不爲完恤, 故便卽逃亡。 須折給可耕之田, 限十餘年勿稅勿役, 使居于江界內地, 以待完富, 然後分防于上土等處, 則可見實邊之效也。 不撫恤守令, 摘發治罪何如?"

○政府、曾經政丞、六卿、判尹等至, 傳曰: "去夜聞之, 雖不可的指天雷地震, 而實是非常之變。 大抵近來災變疊臻, 豈無其應乎? 予亦近有所懷欲議, 而適値明有大政, 用人之事, 尤欲議之也。 今日雖國忌, 行祭後則凡雜公事出入, 故命招會議。 予欲引見, 以國忌未果也。 近有物論, 以爲用人之際, 求官者請托受點云。 此論至當, 專爲人君用人不公之事也。 是以近者, 以予意已敎於銓曹, 一切嚴抑, 欲公用之也。 雖某人受點, 有何損益於上也? 以銓曹之擬, 公然點之。 其不得者之言曰: ‘某人某家門故受點。’ 我何能爲? 此人情之常言也。 且予雖無心, 累擬不點則曰: ‘某人爲之。’ 我何能爲? 此亦人情之常言也。 予非長於深宮之君, 自少長於閭閻, 盡聞公卿大夫之事。 至於士庶人之情, 何事不知乎? 古亦不無如此之言。 人情物態, 今何異於古乎? 今致物論, 亦若此也。 予意以爲, 人君用人, 若有名士大夫, 則見其賢否, 雖或有特用之事, 無不可也。 如微官, 則予非徒不知人物, 其人根派, 亦何能知之 今則落點之時, 如講書之例, 以天地玄三栍, 納于筒內 觀其望而自上抽之, 出一栍則點于首望, 出次栍則點于副望, 例爲如是, 則事甚公明, 而除授者雖或不得, 必曰天命, 而不怨矣。 不然則士習漸卑, 求官者甚多, 人心不如古, 予雖不得一聞其名, 如或落點, 則不公之議輒發。 非但未便於當今, 又當流弊於萬世。 抽栍, 古無之事, 似異於用人之體, 於廷議何如? 予意深思, 莫如此事也。 且婚姻之奢侈, 新來之侵虐, 比於古則尤甚, 故或因法司之啓, 或予奉傳旨, 立法革弊, 非不可也, 但以本末論之, 婚姻之事, 人君與宰相, 先自犯之, 欲革此弊, 豈不難哉? 是以國婚之家, 先自檢抑, 上下一心爲之, 則其俗不勞而改之也。 且如新來之侵虐, 比於婚姻之事, 改之尤不難也。 每因災變之端, 論此事而已, 無一改之效法。 雖末事, 欲救痼弊, 不得已爲節目而糾之, 則人各有畏法之心矣。 立法亦不得不爾也, 然莫如在上者先自爲之。 非徒此事。 喪葬之奢, 亦同於此, 深有乖於古者喪儉之意也。 且邊事, 不可不念。 近觀平安兵使禹孟善啓本, 胡奴迫近我境, 恣行莫甚, 勢不得已驅逐矣。 然平安兵使, 雖曰西方稍稔, 明年農事, 亦不可知。 且近來上國往來之弊, 亦多有之。 不宜輕發吾民, 以驅於死地。 至爲重難, 朝廷自可熟議矣。 若不得已, 依兵使所啓驅逐, 則邊事不可不重。 須以有名望秩高宰相, 稱巡察使, 鎭於其地 令兵使驅逐, 則雖有他邊事, 亦可措置矣。 義州牧使, 朝廷共議, 以有名望文臣爲之, 則凡事皆好云。 此意甚可也。 但義州, 上國連境, 實有不虞之變。 有一武士判官, 何能當之? 文臣雖有射才, 莫如武臣軍卒。 若預知其將之無武才, 則至爲可慮矣。 常時則有名文臣, 在於重鎭可也, 若有邊事, 則莫如擇武臣之爲愈也。 朝廷共議, 纔遣文臣, 予不欲速遞, 然其勢亦不可不慮, 故幷議之。"